Nóg vyf jaar agter tralies vir perlemoen-meesterbreinMorne Blignault in die hooggeregshof in Port Elizabeth (September 2018) (Foto: Raahil Sain/ANA) Morne Blignault (47) wat reeds tronkstraf van 20 jaar uitdien in verband met perlemoenstropery, sal ŉ bykomende vyf jaar agter tralies moet deurbring. Die hooggeregshof in Port Elizabeth het Donderdag ŉ bykomende 15 jaar tronkstraf bygevoeg wat gelyklopend uitgedien sal word met sy 20 jaar-vonnis vir swendelary en oortreding van die Wet op Mariene Hulpbronne, het kapt. Anelisa Feni, woordvoerder van die direktoraat vir prioriteitsmisdaadondersoeke (die Valke), gesê. Blignault is in Junie 2016 deur die Valke in hegtenis geneem op twee aanklagte van swendelary en een aanklag dat hy ŉ visserybesigheid bedryf sonder ŉ permit. Hy is saam met Frederick Nance (22), William Nance (55), Petrus Smith (34), Jacobus Naumann (37) en sy eksvrou Marshelle Blignault (42) in hegtenis geneem. “Die Valke het tussen 2014 en 2016 ondersoek ingestel oor ŉ perlemoensindikaat. Die ondersoek het aan die lig gebring die sindikaat het tussen Julie 2013 en Augustus 2014 altesaam R67,2 miljoen verdien uit hul kriminele bedrywighede,” het Feni verduidelik. Met oorweldigende bewyse teen hom, het Blignault gekies om in September verlede jaar skuld te beken en hy is gevolglik tot effektief 20 jaar tronkstraf gevonnis. Sy medebeskuldigdes se hofsake het voortgeduur. Naumann, Marshelle Blignault, Smith en Frederick en William Nance is in April vanjaar tot altesaam 87 jaar tronkstraf gevonnis op soortgelyke aanklagte. Marshelle is tot 12 jaar tronkstraf gevonnis; Nauman en Smith tot 24 jaar elk, Frederick tot 27 jaar en William is ŉ boete van R20 000 opgelê of 18 maande tronkstraf. Blignault, sy seun Morne (27), Paul Bezuidenhout (23), Simphiwe Abednigo Kosi (47), Jacob Johannes Naumann (37) en Daniel Jan Prinsloo (33) is verlede week skuldig bevind en gevonnis op verskeie aanklagte wat verband hou met swendelary en oortreding van die Wet op Mariene Hulpbronne. Blignault was die meesterbrein en het in Julie 2017 onwettige perlemoenstropery ter waarde van R450 000 gefinansier. Vyf lede van die onderneming was betrokke by perlemoenstropery in Port Elizabeth wat later na Kaapstad of Johannesburg vervoer is. Blignault Jr. het tronkstraf vrygespring en het ŉ opgeskorte vonnis van vyf jaar ontvang. Sy pas is effektief tot 20 jaar tronkstraf gevonnis waarvan 15 jaar gelyklopend uitgedien sal word met sy vorige vonnis van 20 jaar. Naumann, wat vroeër ook saam met Blignault skuldig bevind en gevonnis is, is tot 12 jaar tronkstraf gevonnis, waarvan sewe jaar gelyklopend met sy 12 jaar tronkstraf uitgedien sal word. Prinsloo, wat vroeër skuldig bevind is op aanklag van diefstal, is tot drie jaar tronkstraf gevonnis en Kosi het ŉ opgeskorte vonnis van vyf jaar ontvang, het Feni bygevoeg. Lees alle vorige berigte oor die PE-perlemoensindikaat op Maroela Media.